Ungipaghaneghmeng apeghiighyami Jesus‑em sivullgaaqii Jerusalem‑emun.
Tughaaghaqaaklu Bethphage‑enkuk Bethany‑nkuk,
Mount Olives‑melnguuk,
maalghuk maligsaaghtegni kayagtekakek sivullgaaqestiisqellukek.
Pikakek,
“Tazingavek nemun aglaghtek,
iitghutkelluku esghaghlleqaghtek donkey‑ghaq petugngalghii;
kitum alngunak igleghusiqigalkanga.
Itemulluku taginnakesek.
Kitum aaptekangistek,
‘Sangan itemutestegnegu?’
Whaten kiimsighnaaghaghtek,
‘Atanghem atuqsugaa.’”
Taagken aghulaqlutek esghaqaak Jesus‑em apellghatun ayuqluku.
Itemusimaluku donkey‑ghaq yugita aaptekagket,
“Sangan donkey‑ghaq itemutestegnegu?”
Kiimsiqiik,
“Atanghem atuqsugaa.”
Enkaam Jesus‑mun tagilluku,
qaaslimeggneng tefqughvikluku donkey‑ghaq,
taagken Jesus aqumestekaat qaayngakun.
Igleghsan,
yuget qaasliteng saaghquqiit tuumkaghqaakun.
Jerusalem‑emun kaasaghtughluni,
kaataqaallu ukigyaghaq tumenilnguq Mount Olives‑meng,
iingunaghmeng maligsaaghtelghuteghllagi quyateghllagughtekat.
Iglagtupigllutengllu usuqegkaat Kiyaghneq Jesus‑em allaaghlluwhaghtilleghllaganeng esghapakameggneng.
Pikat,
“Kiyaghneghem quyasligu Umiilek tagilghii aatghakun Atanghem!
Nekeggmelleq qilagmi,
usuqnaghhaleklu Kiyaghneq uusqalleghpigaghmelnguq!”
Taagken ilangi Pharisees‑et yulghutnilnguut pikaat,
“Apeghtughista,
maligsaaghteten nepiighesqiki.”
Jesus‑em pikii,
“Ungipaatamsi,
nepiighngayaqata,
uyghaget akilghuughllagnayaghtut.”
Jesus kaasaghtughluni Jerusalem‑emun,
esghaghyamigu qiyakegkaa.
Pikaa,
“Whaa maaten liisimakegkentuq sangutanga aklukegkan kiyaghtesqelluten nekeggmelleghmi!
Iwernga maaten liigikepagningitan.
Aghneghet kaannaqnguut anguyagpek amigiiritaghvingllaghlleqaaten uzimun.
Aghuliighhnaqngwaat igleghalleq iteghmunllu aanmunllu,
kangllulleqaatenllu uzimun.
Naafqelleqaaten,
tuququghlleqiitlu yugten mingllutegpek ilunganilnguut,
talwa ataasiq uyghak nemininnanghituq.
Tamaakut qamaglluteng piyaghqaagut qayughllak liigikenghilken Kiyaghneghem yuguliyaghtuqaqsaqangaten!”